KOMISIJOS SPRENDIMAS
2006 m. rugpjūčio 22 d.
dėl tam tikrų apsaugos nuo mėlynojo liežuvio ligos priemonių
(pranešta dokumentu Nr. C(2006) 3849)
(Tekstas svarbus EEE)
(2006/577/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
2006 m. rugpjūčio 17, 19 ir 21 d. atitinkamai Nyderlandai, Belgija ir Vokietija Komisijai pranešė apie tam tikrą skaičių įtariamų klinikinių mėlynojo liežuvio ligos atvejų avių ir galvijų ūkiuose Nyderlandų, Belgijos ir Vokietijos vietovėse 50 km spinduliu nuo Kerkradės Nyderlanduose, kur buvo pranešta apie pirmą įtariamąjį atvejį.
(2)
Pagal 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (2) ir 2005 m. gegužės 23 d. Komisijos sprendimą 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų (3) Belgija, Vokietija, Liuksemburgas ir Nyderlandai uždraudė mėlynojo liežuvio ligai neatsparių rūšių gyvūnų ir jų spermos, kiaušialąsčių ir embrionų judėjimą iš ligos apimtų vietovių.
(3)
Valstybės narės, kuriose kilo ligos protrūkis, priėmė tinkamas priemones atsižvelgdamos į entomologinę, ekologinę, geografinę, meteorologinę ir epidemiologinę padėtį.
(4)
Mėlynojo liežuvio ligos plitimas iš ligos apimtos vietovės galėtų kelti didelį pavojų gyvūnams Bendrijoje.
(5)
Aiškumo ir skaidrumo sumetimais ir atsižvelgiant į vėliau atliktus epidemiologinius ir laboratorinius tyrimus būtų tikslinga Bendrijos lygiu priimti ligai neatsparių rūšių gyvūnų ir jų spermos, kiaušialąsčių ir embrionų judėjimo iš ligos apimtų vietovių ligos kontrolės priemones.
(6)
Atsižvelgiant į padėties raidą ir vėliau atliktų tyrimų rezultatus Maisto grandinės ir gyvūnų sveikatos nuolatinio komiteto susitikime turi būti kuo greičiau persvarstytos taikomos priemonės.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priede išvardytos valstybės narės uždraudžia ligai neatsparių rūšių gyvų gyvūnų ir jų spermos, kiaušialąsčių ir embrionų, surinktų arba pagamintų po 2006 m. gegužės 1 d., judėjimą iš priede išvardytų vietovių į kitas Bendrijos vietoves arba trečiąsias šalis.
2. Valstybės narės taiko 1 dalyje numatyto draudimo išimtis, kurios yra nurodytos Sprendimo 2005/393/EB 4 ir 6 straipsniuose.
3. Prireikus, atsižvelgiant į entomologinę, ekologinę, geografinę, meteorologinę ir epidemiologinę padėtį, susijusios valstybės narės už vietovių, kurios yra išvardytos priede, ribų atlieka papildomus tyrimus.
Susijusios valstybės narės ir toliau taiko visas tinkamas jau priimtas priemones.
Remdamosi minėtų tyrimų rezultatais susijusios valstybės narės persvarsto tokias priemones ir gali taikyti papildomas tinkamas priemones.
2 straipsnis
Valstybės narės iš dalies pakeičia prekybai taikomas priemones, kad jos atitiktų šį sprendimą, ir tokias priemones paskelbia. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 22 d.